
Barbu îi dă nucleara lui Ciolacu. Tirurile din Ucraina nu sunt controlate 


Marcel Ciolacu, prins cu minciuna chiar de ministrul Agriculturii 


Florin Barbu, ministrul Agriculturii, a reușit să-l zdrobească pe șeful lui, Marcel 
Ciolacu, după ce a dezvăluit că tirurile din Ucraina nu erau supuse controalelor 
la intrarea în ţară. Afirmația a venit la scurtă vreme după ce premierul susținuse 
cu tărie că toate transporturile de cereale din ţara vecină sunt megacontrolate 
atât la intrare, cât și la ieșire și că fermierii care au semnalat acest lucru ar fi 
dezinformat pe reţelele sociale. 


Întrebat, în conferința de presă din 13 februarie, despre videoclipurile fermierilor cu 
tirurile din Ucraina care au trecut necontrolate la vama românească, premierul Marcel 
Ciolacu s-a dezlănţuit, arătând, nervos, că nicio marfă nu trece neverificată. Din 
explicaţiile oarecum incoerente ale prim-ministrului, a reieșit că dovada supremă a 
verificărilor ar fi cântărirea în... port. 


"Oricum vine sigiliul... Nu rămâne nicio marfă, fiindcă acele tiruri au și intrare, și ieșire. 
Când treci printr-un punct vamal, rămâi. Nu poţi să ieși din țară, după ce ai fost cântărit 
și ai documentele înregistrate în sistem... decât când ieși descărcat din ţară, fiindcă... Aţi 
văzut că e o problemă că se cântărește și în Ungaria. Tocmai de aceasta se cântărește, 
ţinând cont de acest tranzit mare; se cântărește și în port. Eu vă spun că nu am de la 
nicio instituție a statului român, dar de la niciuna - și cele pe care le știți și cele pe care 
nu le știți -, nicio informaţie că vreun bob de grâu rămâne. Nici nu au interes, pentru că 
au contracte foarte specifice. Noi uităm, în tot acest context, și când împingem aceste 
lucruri pe... - și știți bine că eu nu cred că fermierii stau să filmeze în vamă și să le 
împingă pe TikTok sau pe alte social-media. Uităm un lucru foarte important: că în 
Ucraina e război. Lucrurile, când e război, cel puţin în zona de business, sunt mult mai 
ordonate”, a declarat Marcel Ciolacu. Acesta a mai spus că nu părăsește niciun camion de 
capul lui un front, spre România, pentru că poate să plece cu tancuri, cu armament(!) și 
că este aproape imposibil să se întâmple acest lucru. “Nu poţi să continui să duci această 
minciună care este în acest moment. Cu adevărat, ea revoltă românii, se manipulează... 
suntem în alegeri”, a mai precizat premierul. 


l-a dat cu firma în cap 


Intervievat de Digi 24 în 18 februarie, ministrul Agriculturii, Florin Barbu, l-a contrazis pe 
Marcel Ciolacu, arătând că, la trecerea tirurilor din Ucraina, cântarele din vama Siret nici 
măcar nu funcționau, lucru pe care el însuși l-a constatat. 


"Am fost în vama Siret, în calitate de ministru al Agriculturii și am cerut vămii Siret să-mi 
dea accesul pentru a filma pentru a arăta fermierilor - pentru că au fost foarte multe 
situații în care fermierii au sesizat anumite nereguli, că ar fi în vama Siret - am luat toată 
trasabilitatea, cum intră un TIR în vama Siret, cum este sigilat, cum se încarcă 
documentele electronice și am constatat un lucru: cântarul de intrare în ţară nu funcţiona. 


Cum am ajuns în București am avut o discuţie cu domnul premier Marcel Ciolacu și cu 
domnul ministru Sorin Grindeanu și astăzi a văzut că CNAIR a dat deja un comunicat prin 
care a spus că de luni cântarul va funcționa”, a afirmat ministru Florin Barbu. Pe de altă 
parte, Barbu a sărit în apărarea ucrainenilor, aducând argumentul zdrobitor că, în luna 
octombrie 2023, prin România s-au tranzitat din Ucraina, 7,5 milioane de tone de grâu, 
iar România deja exportase 9,8 milioane de tone. "Practic, noi am exportat mai mult 
decât s-a făcut tranzit prin România”, a spus ministrul Agriculturii, Florin Barbu. 


Se generalizează protestele în UE 


Reprezentanţii fermierilor din statele UE au amenințat că vor intensifica protestele dacă 
nu se vor lua măsuri pentru oprirea importurilor din Ucraina. Comisia Europeană vrea să 
impună decizia de a mai prelungi cu încă un an invazia produselor ucrainene în UE, fapt 
care a stârnit furia agricultorilor din aproape toate țările Uniunii. Organizațiile fermierilor 
au avertizat că viabilitatea economică a sectoarelor europene de creștere a păsărilor, 
producţiei de ouă, zahăr, cereale și miere va fi ameninţată de presiunea concurenței 
ucrainene la prețuri de dumping. 

